*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 13ης Δεκεμβρίου 1983

για τη θέσπιση των λεπτομερειών του διορισμού των πραγματογνωμόνων που προβλέπονται στο άρθρο 8 παράγραφος 3 της οδηγίας 64/433/ΕΟΚ του Συμβουλίου

(83/638/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 83/90/ΕΟΚ (2), και ιδίως το άρθρο 8 παράγραφος 3,

Εκτιμώντας:

ότι, με το άρθρο 8 παράγραφος 3 της οδηγίας 64/433/ΕΟΚ, οργανώνεται η διαδικασία η οποία πρέπει να λειτουργήσει στην περίπτωση κατά την οποία ένα κράτος μέλος θεωρεί ότι στις εγκαταστάσεις άλλου κράτους μέλους δεν τηρούνται, ή δεν τηρούνται πλέον, οι διατάξεις από τις οποίες εξαρτάται η έγκριση · ότι η διαδικασία αυτή προβλέπει ιδίως, ότι, εάν αυτά τα κράτη μέλη δεν μπορούν να συμφωνήσουν, προσφεύγουν στην Επιτροπή, μέσα σε προθεσμία επτά εργασίμων ημερών, η οποία αναθέτει σε έναν ή περισσότερους κτηνιάτρους πραγματογνώμονες να γνωμοδοτήσουν· ότι μπορεί να ανακληθεί η εξουσιοδότηση η οποία δόθηκε σε κράτος μέλος να αρνηθεί, προσωρινά, την εισαγωγή στο έδαφός του νωπών κρεάτων από τις εγκαταστάσεις αυτές, λαμβάνοντας υπόψη τη νέα γνωμοδότηση στην οποία καταλήγουν ένας ή περισσότεροι πραγματογνώμονες κτηνίατροι·

ότι οι λεπτομέρειες του διορισμού των πραγματογνωμόνων αποτελούν μέρος των γενικών λεπτομερειών εφαρμογής του άρθρου 8 παράγραφος 3 της οδηγίας 64/433/ΕΟΚ·

ότι πραγματογνώμονες κτηνίατροι που καλούνται να επέμβουν μπορεί να είναι είτε πραγματογνώμονες κτηνίατροι της Επιτροπής είτε να έχουν προταθεί από τα κράτη μέλη·

ότι έχει σημασία, όσον αφορά τους πραγματογνώμονες κτηνιάτρους που προτείνονται από τα κράτη μέλη, να έχει καταρτισθεί πίνακας πραγματογνωμόνων αυτού του είδους·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή μπορεί να αναθέσει τη διατύπωση της γνώμης που αναφέρεται στο άρθρο 8 παράγραφος 3 της οδηγίας 64/433/ΕΟΚ σε πραγματογνώμονες κτηνιάτρους, τα ονόματα των οποίων περιλαμβάνονται στον κατάλογο που προβλέπεται στο άρθρο 2 της παρούσας απόφασης.

Εφόσον αυτό είναι δυνατόν, η Επιτροπή αναθέτει τη διατύπωση της προαναφερόμενης γνώμης σε πραγματογνώμονα κτηνίατρο της Επιτροπής και σε πραγματογνώμονα το όνομα του οποίου περιλαμβάνεται στον κατάλογο που προβλέπεται στο άρθρο 2 της παρούσας απόφασης.

Άρθρο 2

1. Η Επιτροπή καταρτίζει, κατόπιν προτάσεως των κρατών μελών, πίνακα πραγματογνωμόνων κτηνιάτρων, άλλων από τους πραγματογνώμονες κτηνιάτρους της Επιτροπής, στους οποίους μπορεί να ανατεθεί η εκπόνηση της γνώμης που αναφέρεται στο άρθρο 1.

2. Κάθε κράτος μέλος προτείνει στην Επιτροπή τουλάχιστον δύο πραγματογνώμονες κτηνιάτρους, παρέχοντας συγχρόνως εγγυήσεις για την αρμοδιότητά τους.

3. Σε περίπτωση που κράτος μέλος θεωρεί ότι σε έναν από τους παραγματογνώμονες που έχει προτείνει δεν πρέπει να ανατίθεται πλέον η εκπόνηση γνώμης, ανακοινώνει τούτο στην Επιτροπή και της προτείνει νέο πραγματογνώμονα. Η Επιτροπή προβαίνει στην τροποποίηση του πίνακα το συνοτομότερο δυνατόν.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 13 Δεκεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 59 της 5. 3. 1983, σ. 10.